આધુનિક સવલતોમાં ગુલાબજળનો ઉપયોગ જુદો હોય અને સામાન્ય પાર્લરમાં જુદો હોય છે. બ્યુટિશ્યન જિજ્ઞા સાવલા કહે છે, ‘ગરમીમાં ગુલાબજળ સૌથી શ્રેષ્ઠ અને સસ્તો સૌંદર્ય-ઉપચાર છે. ગુલાબજળને મલ્ટિપર્પઝ કહી શકાય. પ્લસ એની કોઈ પણ પ્રકારની સાઇડ-ઇફેક્ટ્સ નથી. જોકે બ્રૅન્ડેડ અને કંપનીના ગુલાબજળ વિશે કંઈ ન કહી શકાય. હું બધાને ઘરે જ ગુલાબજળ બનાવવાની સલાહ આપું છું. ગુલાબજળ બનાવવું બહુ જ સરળ છે. અડધું તપેલું પાણીનું ભરો. એના પર ચાળણી મૂકો. ચાળણીમાં તાજા ગુલાબની પાંદડી નાંખો. ફ્લાવર-શૉપમાં કે ફેરિયા પાસે તાજાં ગુલાબ હોતાં નથી એટલે એના બદલે તમે ગુલાબને ઉગાડેલાં હોય ત્યાંથી જ એની પાંદડી તોડીને લઈને મૂકો તો અસર સારી રહે છે. રોઝ-પેટલને ચાળણીમાં મૂક્યા બાદ એના પર ડિશ ઢાંકી દો. દસથી ૧૫ મિનિટ એને ધીમી આંચે ઊકળવા દો. ત્યાર બાદ ગૅસ બંધ કરો અને જે પરિસ્થિતિમાં છે એ જ પરિસ્થિતિમાં ઠંડું પડવા દો. એનાથી ફૂલોનો અર્ક ધીમે-ધીમે પાણીમાં જશે. એકદમ ઠંડું પડે એટલે સ્પ્રે-બૉટલ કે નાની બૉટલમાં ભરીને ફ્રિજમાં રાખી દો. તાજા ગુલાબજળનો ઉપયોગ કરવાથી એની ઇચ્છનીય અસર જોઈ શકાય છે.’